Boekerasies – dalenatjie se sketsblad
50 skakerings, mmmm…
Ek kyk vir die boek en die boek kyk vir my. Jy was toe nie so erg soos sommiges jou aan my voorgehou het nie, sê ek vir die boek. Die boek knik net. Jy was ook nie so swak geskryf soos die kritici te kenne gegee het nie, brei ek uit. Weer knik die boek net. Ek het 50 Shades of Grey binne die bestek van 24uur klaar gelees.
Hoekom sal 'n mens so 'n boek wil lees? Wonder sommiges. Seker maar oor ons nuuskierig is, oor 'n storie wat jou aandag trek en hou, harder spreek as die aantal kere wat "oh my" in die boek ge-uiter word, seker maar omdat lees lekker is en dit nie rerig soveel moeite is om vreemde engelse woorde op te soek nie. En ook sommer omdat ons kan. Raai wat? Ek kan nie wag vir die 2de boek in die reeks om na my toe aangestuur te word nie. Want ek wil weet wat verder gebeur. Die boek is nie net seks, seks en seks nie. Dis ook 'n sielkundige spel tussen twee mense, asook die uitpluis van bitter geheime wat, hoop ek, tussen die blaaie van die volgende twee boeke met ons gedeel gaan word.
Wat nogals vir my opvallend was, was hoe baie die karakters in die boek my aan die Twilight karakters laat dink het. Anastasie se ouers teenoor Bella se ouers, Christian se aanneemfamilie teenoor Edward se aanneemfamilie. José teenoor Jacob… ek sê maar net, dis interessant…